《题咸宁江宰德先清远堂》
宋代·王炎

筑屋俯平湖，百顷风漪涟。
湖底行白云，湖外横青山。
仙官踏两凫，游戏来人间。
清都在天上，欲去懒著鞭。
百里可盘薄，苦无敲朴喧。
试出持蟹手，为民奏鸣弦。
潘郎儿辈尔，栽花作春妍。
渊明未甚高，料理种秫田。
卷箔坐绳床，香吐一缕烟。
白鸟入空蒙，飞鸿度云边。
个里不着愁，心与物共閒。
渔榔劝客饮，玉色亦粲然。
目极意不尽，老蟾生莫天。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。